جان ایلیٹ ڈرنک واٹر بیتھون

جان ایلیٹ ڈرنک واٹر بیتھون (1801ء – 1851ء) ایک اینگلو ہندوستانی وکیل، انیسویں صدی کے ہندوستان میں تعلیم نسواں کے نقیب، بیرسٹر اور گورنر جنرل کی کاؤنسل کے ایک رکن تھے۔ ان کے والد نے اپنے نام کے ساتھ "بیتھون" لگایا تو ایلیٹ بھی لگانے لگے۔ سنہ 1849ء میں جان ایلیٹ نے اس وقت کے برطانوی ہندوستان کے دار الحکومت کلکتہ (موجودہ کولکاتا) میں تعلیم نسواں کا ایک ادارہ قائم کیا۔ بعد میں اس ادارے کا نام جان ایلیٹ کے نام پر کر دیا گیا اور وہ بیتھون کالج کے نام سے معروف ہوا۔

ابتدائی زندگی 
جان ایلیٹ کی پیدائش ایلنگ میں ہوئی۔ ان کے والد شہرہ آفاق کتاب "محاصرہ جبل الطارق کی تاریخ" (History of the Siege of Gibraltar) کے مصنف جان ڈرنک واٹر بیتھون تھے۔ جان ایلیٹ کی تعلیم ویسٹ منسٹر اسکول اور ٹرینٹی کالج، کیمبرج یونیورسٹی میں ہوئی۔ جلد ہی انہیں پارلیمان میں انتظامی منصب کے لیے بار کاؤنسل کا اہل سمجھ لیا گیا۔ وہ یونانی، لاطینی، جرمن، فرانسیسی اور اطالوی زبانوں کے ماہر اور شاعر تھے۔ سنہ 1848ء میں انہیں گورنر جنرل کی کاؤنسل کا رکن بنا کر ہندوستان بھیجا گیا، بعد ازاں وہ ایجوکیشن کاؤنسل کے صدر بھی بنے۔

بیتھون اسکول 
جان ایلیٹ نے سنہ 1849ء میں دکشی نرنجن مکھرجی، رام گوپال گھوش، ایشور چندر ودیا ساگر اور مدن موہن ترکالنکر جیسے افراد کی مدد سے ایک نسواں اسکول قائم کیا اور اپنی ساری جائداد اسکول کو وقف کر دی۔ یہ کلکتہ میں اپنی نوعیت کی پہلی کوشش تھی چنانچہ اس کا معاشرے پر زبردست اثر ہوا۔ حکومت نے سنہ 1856ء میں اسے اپنے تابع کر لیا اور سنہ 1862-63 میں اس کا نام بیتھون اسکول رکھ دیا۔ ایشور چندر ودیا ساگر، دوارکا ناتھ ودیا بھوشن اور دیگر آزاد خیال افراد نے بیس برس تک اسکول کی حمایت اور تعاون کیا لیکن اسے عوامی پزیرائی نہ مل سکی۔ سنہ 1868ء میں اسکول کی صدر معلمہ مس پیگوٹ کو اس بات پر استعفا دینے پر مجبور کیا گیا کہ انہوں نے تدریسی پروگرام میں مسیحیت کو داخل کرنے کی کوشش کی۔

دیگر سرگرمیاں 
جان ایلیٹ کو بنگالی زبان میں ترجمہ نگاری سے خاصی دلچسپی تھی۔ کلکتہ میں کلکتہ پبلک لائبریری اس کی پسندیدہ جگہ ہوتی۔ پنڈت گرموہن ودیا لنکر نے تعلیم نسواں پر ایک مقالہ لکھا تھا، جان ایلیٹ نے اسے اپنی جانب سے شائع کرکے مفت تقسیم کروایا۔ سنہ 1849ء میں گورنر جنرل کی کاؤنسل میں شامل ہونے کے معاً بعد بیتھون نے ایک مسودہ تیار کیا جس میں برطانوی الاصل رعایا کو برطانوی ایسٹ انڈیا کمپنی کے قوانین اور عدالتوں کے دائرہ کار میں لانے کی کوشش کی۔ یورپی افراد نے اس کے خلاف سخت احتجاج کیا۔ اسی سال جب مائیکل مدھوسودن دت نے اپنی انگریزی نظموں کا مجموعہ "captive lady" شائع کیا تو بیتھون کی رائے تھی کہ غیر انگریز کا خود کو انگریز شاعر بنانے کی کوشش کرنا حماقت ہے۔ یہی صلاحیت اگر مقامی زبانوں میں صرف کی جائے تو ملک کو بڑا نفع ہوگا۔

حوالہ جات

بیرونی روابط 
 Bethune College
 
 

1801ء کی پیدائشیں
1851ء کی وفیات
انیسویں صدی کے ہندوستانی تعلیمی نظریہ ساز
بنگالی نشاۃ ثانیہ سے منسلک شخصیات
بھارت میں انگلیکان مبلغین
بھارتی اسکولوں و کالجوں کے بانیان
ٹرینیٹی کالج، کیمبرج کے فضلا
بھارت میں تعلیم نسواں
کولکاتا کے اسکالر
Short description is different from Wikidata
مغربی بنگال کے معلمین